**Legyesbénye Község Önkormányzata Képviselő-testületének 1/2024. (I. 12.) önkormányzati rendelete**

**a települési támogatásról és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015. (II.27.) önkormányzati rendeletének módosításáról**

Legyesbénye Község Önkormányzatának Képviselő-testülete a szociális igazgatásról és szociális ellátásokról szóló 1993. évi III. törvény 1. § (2) bekezdésében, 10. § (1) bekezdésében, 25. § (3) bekezdés b) pontjában, 26. §-ában, 32. § (1) bekezdés b) pontjában, 32. § (3) bekezdésében, 45. §-ában, 48. § (4) bekezdésében, 62. § (2) bekezdésében, 92. § (1) bekezdés a) pontjában, 132. § (4) bekezdés d) g) pontjában, valamint a gyerekek védelméről és a gyámügyi igazgatásról szóló 1997. évi XXXI. törvény 18. § (2) bekezdésében, 29. § (1) bekezdésében, a 131. § (1) bekezdésében kapott felhatalmazás alapján Magyarország helyi önkormányzatairól szóló 2011. évi CLXXXIX. törvény 13. § (1) bekezdés 8. pontjában, a 8.a. pontjában meghatározott feladatkörében eljárva a következőket rendeli el:

**1. §**

A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 9. § (5) bekezdés b) pontja helyébe a következő rendelkezés lép:

*(Nem jogosult ápolási támogatásra a hozzátartozó, ha:)*

„*b)* a családjában az egy főre eső jövedelem nem haladja meg a szociális vetítési alap 200 %-át, egyedülálló kérelmező esetén az öregségi nyugdíj legkisebb összegének 300 %-át.”

**2. §**

(1) A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 10. § (4) bekezdése helyébe a következő rendelkezés lép:

„(4) Lakásfenntartási támogatásra jogosult az a személy, akinek a háztartásában az egy főre jutó havi jövedelem nem haladja meg a szociális vetítési alap összegének 400%-át, és a háztartás tagjai egyikének sincs vagyona és az érintett ingatlanban – mint tulajdonos vagy bérlőként - életvitelszerűen lakik és a rendezett lakókörnyezet biztosítása folyamatos.”

(2) A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 10. § (15) bekezdése helyébe a következő rendelkezés lép:

„(15) A települési lakásfenntartási támogatás mértéke havi 5.000.-Ft.”

**3. §**

(1) A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 12. § (2) bekezdése helyébe a következő rendelkezés lép:

„(2) A temetési támogatásra jogosult az az eltemettető, aki a meghalt - Ptk. szerinti hozzátartozója - eltemettetéséről gondoskodott és akinek a családjában az egy főre eső jövedelem a szociális vetítési alap 900 %-át nem haladja meg.”

(2) A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 12. § (6) bekezdése helyébe a következő rendelkezés lép:

„(6) A településen a helyben szokásos legolcsóbb temetés költsége háromszázezer forint.”

**4. §**

A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 14. § (4) és (5) bekezdése helyébe a következő rendelkezések lépnek:

„(4) A rendkívüli eseti támogatásra való jogosultság megállapításának további feltétele, hogy a családban az egy főre jutó nettó jövedelem összege nem haladja meg a szociális vetítési alap összegének 600 %-át.

(5) A polgármester eltekinthet a (2)–(4) bekezdésekben foglaltaktól és ha a családban az egy főre jutó nettó jövedelem összege nem haladja meg a szociális vetítési alap összegének 900 %-át,

*a)* elemi kár vagy más, előre nem látható, rendkívüli esemény bekövetkeztekor,

*b)* különös méltánylást érdemlő, halasztást nem tűrő élethelyzetben pénzbeli vagy természetbeni méltányos rendkívüli eseti támogatást állapít meg.”

**5. §**

A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 14/B. § (2) és (3) bekezdése helyébe a következő rendelkezések lépnek:

„(2) [10] A települési rendkívüli újszülött gyermekek támogatása iránti kérelmet a 8. melléklet szerinti formanyomtatványon kell benyújtani a gyermek születését követő 3 hónapon belül, melynek egyszeri értéke újszülött gyermekenként 30.000,-Ft.

(3) [11] A települési rendkívüli újszülött gyermekek támogatására jogosult az a kérelmező akinek a családjában az egy főre eső jövedelem a szociális vetítési alap összegének 700 %-át nem haladja meg.”

**6. §**

A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 14/D. § (2) bekezdése helyébe a következő rendelkezés lép:

„(2) [15]A települési rendkívüli iskolakezdési támogatásra jogosult az a kérelmező, akinek a háztartásában az egy főre eső jövedelem a szociális vetítési alap összegének 800 %-át nem haladja meg.”

**7. §**

A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 14/E. § (2) bekezdése helyébe a következő rendelkezés lép:

„(2) [17] Óvodáztatási támogatására jogosult az a kérelmező akinek a háztartásában az egy főre eső jövedelem a szociális vetítési alap összegének 800 %-át nem haladja meg.”

**8. §**

A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 14/F. § (1) bekezdése helyébe a következő rendelkezés lép:

„(1) [19] A polgármester a szociális ellátásra biztosított költségvetési keretösszeg év végi maradványa terhére települési háztartási támogatást nyújt a téli lakhatási kiadás enyhítése céljából a településen lévő lakott ingatlan esetében annak a lakosnak, aki a településen életvitelszerűen él és bejelentett lakóhellyel vagy tartózkodási hellyel rendelkezik, és akinek a háztartásában az egy főre eső jövedelem a szociális vetítési alap összegének 800 %-át nem haladja meg.”

**9. §**

A települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 14/G. § (1) és (2) bekezdése helyébe a következő rendelkezések lépnek:

„(1) [21] A polgármester BURSA Hungarica Felsőoktatási Önkormányzati Ösztöndíjrendszer keretében szociális ösztöndíjat nyújt annak a felsőoktatási intézmény nappali tagozatos hallgatónak, aki teljes idejű alapképzésben, mesterképzésben, osztatlan képzésben vagy felsőfokú, illetve felsőoktatási szakképzésben folytatja tanulmányait és akinek a háztartásában az egy főre eső jövedelem a szociális vetítési alap összegének 700 %-át nem haladja meg.

(2) A támogatás havi legkisebb összege pályázónként 8.000,-Ft.”

**10. §**

Hatályát veszti a települési támogatás és az önkormányzat által nyújtott egyéb szociális és gyermekvédelmi ellátások helyi szabályairól szóló 2/2015(II.27.) rendelet 14/F. § (2) bekezdése.

**11. §**

Ez a rendelet a kihirdetését követő harmadik napon lép hatályba.

|  |  |
| --- | --- |
| Lengyelné Dr. Bús Zita | Barta Csilla |
| polgármester | jegyző |
|  |  |
| Záradék:  A rendelet 2024. január 12. napján kihirdetve. | Barta Csilla jegyző |

Részletes indokolás

**Az 1–10. §-hoz**

A rendelet módosítása a támogatáshoz tartozó jövedelemhatárok és a támogatások összegének módosítása miatt vált szükségessé.

A települési rendkívüli eseti támogatással kapcsolatos rendelkezések módosításáról rendelkezik.

**A 11. §-hoz**

A rendelet hatályba léptető rendelkezését tartalmazza.